**2. Engling József virágai**

*„Tábor hegy ragyogásába öltözve*

*mint a Szentlélek hűséges edénye:*

*így munkálkodsz közvetítőként Schönstattban*

*és kegyelmesen a Szentlélekhez vezetsz minket.*

*Itass át mélyen minket Krisztus Lelkével,*

*adj bőségesen szeretetet szóló nyelvet,*

*hogy Hozzád hasonlóan, Igazság Tükre,*

*általunk áradjon szét Krisztus dicsősége.”*

Engling József az első schönstatti generációhoz tartozott, akit fiatal társaival együtt a háború a frontra szólított. Ennek ellenére, és ennek dacára a szeretetszövetség mélységét megélve, elköteleződésének komolyságát bizonyítva lelkét virágzó kertként akarta nevelni és felajánlotta életét Istennek és Máriának.

Kentenich atya tanítványaként tökéletes életre törekedett. Tökéletességre egy olyan világban, amit akkor éppen bombák szaggattak darabokra, ezer sebből vérzett, teli volt szenvedéssel és reménytelenséggel.

Engling József ez embert próbáló időkben nem a túlélésért, hanem saját lelke fejlődéséért harcolt és nem az ellenséggel, hanem önmagával. Azon dolgozott napról napra, hogy a háború vérözönében saját lelke virágozzon és hozzon olyan lelki fejlődést, amely elvezeti őt a vágyott tökéletességre.

Lelkének virágai a következők voltak: **nefelejcs***,* ami a hűséget; **ibolya**, ami az alázatot és a szerénységet; **golgota virág**, ami a keresztet és az áldozatos szeretetet, míg a **liliom** az ártatlanságot szimbolizálta.

A virágok királynőjének **a rózsát** tekintette. Amikor erre gondolt, gyakran szólította meg saját szíve királynőjét ezekkel a szavakkal: „Mária, mindent a rendelkezésedre bocsájtok”.

Engling József e rendkívüli időkben, a leglehetetlenebb helyzetekben, a háború lövészárkaiban saját lelki virágjainak nevelésén dolgozott.

Ma nem úgy van háború, mint akkor, de ma sincs másképp. Harcolunk egymással, le akarjuk győzni a másikat, lőnek ránk és mi is másokra. Védekezünk, harcolunk, vagy menekülünk, lövészárokban élünk.

Ilyenkor ritkán gondolunk lelkünk kertjének ápolására, szívünk virágaira. Az ibolyára, a liliomra, a nefelejcsre, a golgotavirágra vagy a virágok királynőjére, a rózsára.

Mi ki tudjuk-e mondani e rendkívüli időkben is: „Mária, mindent a rendelkezésedre bocsájtok”?

Miatyánk…

Üdvözlégy Mária….